Uznesenie Európskeho parlamentu o lesných požiaroch a povodniach



Úradný vestník 305 E , 14/12/2006 S. 0240 - 0244



P6_TA(2006)0349 Lesné požiare a povodne Uznesenie Európskeho parlamentu o lesných požiaroch a povodniach Európsky parlament, - so zreteľom na články 2, 6 a 174 Zmluvy o ES, - so zreteľom na svoje uznesenie z 18. januára 2006 o klimatických zmenách [1], z 5. septembra 2002 o povodniach v Európe [2], zo 14. apríla 2005 o suchu v Portugalsku [3], z 12. mája 2005 o suchu v Španielsku [4], z 8. septembra 2005 o živelných pohromách (požiaroch a záplavách) v Európe [5] a z 18. mája 2006 o živelných pohromách - poľnohospodárske aspekty [6], aspekty regionálneho rozvoja [7] a aspekty životného prostredia [8], - so zreteľom na Kjótsky protokol k rámcovému dohovoru OSN o klimatických zmenách (UNFCCC) z 11. decembra 1997 a na ratifikáciu Kjótskeho protokolu Európskym spoločenstvom dňa 31. mája 2002, - so zreteľom na nariadenie Európskeho parlamentu a Rady (ES) č. 2152/2003 zo 17. novembra 2003 týkajúce sa monitorovania lesov a environmentálnych interakcií v spoločenstve (Forest Focus) [9], - so zreteľom na oznámenie Komisie z 18. novembra 1998 o stratégii lesného hospodárstva v Európskej únii (KOM(1998)0649) a na svoje uznesenie zo 16. februára 2006 o vykonávaní stratégie lesného hospodárstva Európskej únie [10], - so zreteľom na návrh Komisie z 29. septembra 2004 o finančnom nástroji pre životné prostredie (LIFE +) (KOM(2004)0621) a na svoju pozíciu zo 7. júla 2005 [11], - so zreteľom na nariadenie Rady (ES) č. 1698/2005 o Európskom poľnohospodárskom fonde pre rozvoj vidieka (EPFRV) a na rozhodnutie Rady 2006/144/ES o strategických usmerneniach Spoločenstva pre politiku rozvoja vidieka, - so zreteľom na návrh Komisie o nástroji rýchlej reakcie a pripravenosti na závažné núdzové situácie (KOM(2005)0113), - so zreteľom na oznámenie Komisie o zlepšení mechanizmu Spoločenstva v oblasti civilnej ochrany (KOM(2005)0137) a na správu Michela Barniera o európskej jednotke civilnej ochrany: "Europe Aid", - so zreteľom na návrh Komisie na zriadenie Fondu solidarity Európskej únie (KOM(2005)0108) a na svoju pozíciu z 18. mája 2006 [12], - so zreteľom na oznámenie Komisie o akčnom pláne o biomase (KOM(2005)0628) a stratégiu Európskej únie v oblasti biopalív (KOM(2006)0034), - so zreteľom na svoje uznesenie z 15. júna 2006 o stratégii trvalo udržateľného rozvoja [13], - so zreteľom na 12. bod záverov zasadnutia predsedníctva Európskej rady v Bruseli 15. a 16. júna 2006 o schopnosti Únie reagovať v núdzových a krízových situáciách a pri pohromách, - so zreteľom na článok 103 ods. 4 rokovacieho poriadku, A. keďže v EÚ, najmä v jej južných členských štátoch, došlo v roku 2006 k zničujúcim lesným požiarom, ktoré si vyžiadali ľudské životy a spôsobili značné materiálne škody, B. keďže celková rozloha vegetácie a lesov v EÚ, ktoré boli poškodené požiarmi, presahuje 200000 hektárov, z čoho polovica sa nachádza v Španielsku; keďže medzi ostatné postihnuté členské štáty nepatrí len Portugalsko, Grécko, Francúzsko, Taliansko a Cyprus, ale aj štáty, ktoré sa tradične považujú za menej ohrozené, ako Holandsko, Írsko, Litva, Veľká Británia, Rakúsko, Švédsko, Česká republika a Poľsko, C. keďže lesné požiare boli mimoriadne závažné v regiónoch ako Galícia, kde do 14. augusta 2006 zasiahli 88473 hektárov, vyžiadali si 4 mŕtvych a 514 zranených, spôsobili úhyn zvierat a vážne materiálne a ekologické škody vrátane poškodenia 17 lokalít s významom pre Spoločenstvo (SCI), ktoré patria do siete Natura 2000, a iných oblastí s ekologickým významom, s ktorých niektoré tvoria pre živočíchy koridory medzi chránenými oblasťami, D. keďže dlhotrvajúce suchá a vysoké teploty viedli v uplynulých rokoch k zvýšeniu počtu lesných požiarov v Európe, v mnohých oblastiach zhoršili dezertifikáciu a negatívne ovplyvnili poľnohospodárstvo, chov dobytka a lesné dedičstvo, E. keďže Európska environmentálna agentúra (EEA) v prognóze uviedla, že vplyvom klimatických zmien bude južná Európa vystavená zvýšenému tlaku z dôvodu sucha, častejším lesným požiarom a horúčavám, v severnej Európe sa zvýši množstvo zrážok a vo väčšine európskych regiónov sa zvýši rozsah a frekvencia povodní, F. keďže sa zvyšuje ohrozenie Európy suchom v dôsledku neudržateľného využívania vody, pôdy a biologických zdrojov, ako aj v dôsledku klimatických zmien, čo predstavuje riziko aj zásobovanie Európy potravinami, G. keďže tieto požiare boli čiastočne spôsobené suchom a vysokými teplotami leta roku 2006, ako aj sociálno-ekonomickými a kultúrnymi zmenami, ku ktorým došlo v posledných desaťročiach vo vidieckych oblastiach: vyľudňovaním vidieckych oblastí, nedostatočným udržiavaním lesov, výsadbou málo rozmanitých druhov stromov a značným výskytom trestných činov, H. keďže vyľudňovanie vidieckych oblastí, ako aj zníženie ziskovosti lesov a vysoké náklady na ich udržiavanie ovplyvnili dobré hospodárenie ich majiteľov, v dôsledku čoho sa zvyšuje množstvo biomasy v podraste a výskyt veľkých oblastí s vysoko horľavými húštinami, pričom v oblastiach, v ktorých sú lesy zo sociálno-ekonomického hľadiska dôležité, sa požiare vyskytujú zriedkavejšie, I. keďže živelné pohromy majú zničujúce hospodárske a sociálne dôsledky pre regionálne hospodárstva, výrobné aktivity a cestovný ruch, J. keďže povodne spôsobili vážne poškodenia obydlí, infraštruktúry a poľnohospodárstva najmä v Rakúsku, Maďarsku, Poľsku a iných častiach Európy, K. keďže požiare a povodne majú často nadnárodný charakter a je preto potrebné posilniť spoločné opatrenia na boj so živelnými pohromami a mechanizmy civilnej ochrany Spoločenstva, L. keďže politika rozvoja vidieka nebude postačujúca na riešenie tohto problému a keďže z rámcového nariadenia o novom Európskom poľnohospodárskom fonde pre rozvoj vidieka sa vypustilo ustanovenie o pomoci farmárom pri vytváraní a údržbe protipožiarnych pásov, M. keďže na zasadnutí Európskej rady v Bruseli v dňoch 15. a 16. júna 2006 bola prijatá správa predsedníctva o posilnení schopnosti Únie reagovať v núdzových a krízových situáciách a privítaná správa, ktorú predložil Michel Barnier v máji 2006, N. keďže v súlade so závermi uvedeného zasadnutia Európskej rady by mala od 1. júla 2006 v Bruseli fungovať skupina ad hoc pre riadenie kríz, O. keďže Európsky parlament chce nadviazať na svoju prácu, ktorú uskutočnil v oblasti živelných pohrôm najmä od augusta 2005, verejným vypočutím o požiaroch a povodniach naplánovaným na október 2006, P. keďže neexistujú nijaké konkrétne právne predpisy o problematike sucha a požiarov, hoci sa pripravuje osobitná smernica o prevencii povodní, 1. vyjadruje solidaritu s príbuznými osôb, ktoré prišli o život, ako aj s obyvateľmi postihnutých oblastí, najmä v Galícii, a poďakovanie všetkým profesionálom aj dobrovoľníkom, ktorí pomáhali hasiť požiare a zachraňovať obete povodní; 2. oceňuje solidaritu, ktorú EÚ, jej členské štáty a iné krajiny prejavili voči postihnutým regiónom tak členských štátov, ako aj krajín, ktoré sa uchádzajú o členstvo, a cennú pomoc, ktorú poskytli ich orgánom a záchranným službám; domnieva sa, že rozsah týchto javov a ich dôsledky presahujú regionálny aj národný rozmer a vyžadujú si účinné a okamžité konanie na európskej úrovni; 3. je znepokojený rastúcim počtom pohrôm, ktoré možno podľa odborníkov väčšinou pripísať klimatickým zmenám; žiada preto členské štáty, aby urobili všetko, čo je potrebné na dosiahnutie cieľov stanovených v Kjóte, a vyzýva Komisiu, aby prevzala iniciatívu a zabezpečila dodržiavanie záväzkov z Kjóta a ich ďalšie plnenie; je presvedčený, že škody spôsobené nedávnymi udalosťami potvrdzujú, že zmiernenie globálneho otepľovania bude oveľa lacnejšie ako odstraňovanie jeho následkov; 4. domnieva sa, že jeho vyššie uvedené uznesenie z 15. júna 2006 obsahuje kľúčové prvky a zásady, ktoré treba zohľadniť, a žiada skoré vykonávanie tejto stratégie; 5. je presvedčený, že kľúčovú úlohu musí zohrávať globálna a regionálna prevencia, nie náprava škôd; ďalej konštatuje, že škodám spôsobeným živelnými pohromami sa čiastočne dalo zabrániť a že by sa mali poskytnúť stimuly na vytvorenie a zavedenie politiky prevencie a prijať príslušné právne predpisy o ochrane a vhodnom využívaní pôdy vrátane trvalo udržateľných poľnohospodárskych a lesníckych postupov a účinného riadenia rizík; 6. je presvedčený, že takýmto pohromám sa dá účinne čeliť na úrovni Spoločenstva, a to pri dodržaní zásady subsidiarity: vyžadujú si účinnú reakciu na posilnenej európskej úrovni, v prípade potreby s novými nástrojmi Spoločenstva na prevenciu a riešenie tohto problému; 7. žiada Komisiu, aby sa Fond solidarity Európskej únie používal pružne a aby sa uľahčilo jeho využívanie s cieľom odstraňovať vážne škody spôsobené požiarmi, pričom treba mať na pamäti, že škody ovplyvňujú spôsob života obyvateľstva, a to najmä v menej prosperujúcich regiónoch, ktoré musia čeliť negatívnemu vplyvu na infraštruktúru, hospodársky potenciál, zamestnanosť, prírodné a kultúrne dedičstvo, životné prostredie a cestovný ruch, ktoré negatívne ovplyvňujú hospodársku a sociálnu súdržnosť; 8. žiada, aby sa vyčlenili dostatočné finančné prostriedky na civilnú ochranu pred závažnými mimoriadnymi situáciami, a vyjadruje poľutovanie nad vlažnou reakciou Rady na návrh na vytvorenie európskej jednotky civilnej ochrany (Barnierova správa); 9. víta návrhy Komisie na zlepšenie schopnosti rýchlej reakcie EÚ na pohromy; 10. žiada, aby sa pri prevencii pohrôm a odstraňovaní ich následkov lepšie využívali existujúce finančné a technické zdroje a vedecké zlepšenia; 11. vyzýva k prijatiu navrhovaných právnych predpisov na ustanovenie mechanizmu Spoločenstva v oblasti civilnej ochrany a o posudzovaní povodní a povodňovom manažmente, a k ich čo najrýchlejšiemu vykonávaniu členskými štátmi (posledne uvedené v rámci spolurozhodovacieho procesu); 12. vyzýva Fínsko ako úradujúcu predsednícku krajinu, aby venovalo osobitnú pozornosť rozvoju schopností rýchlej reakcie Únie na tieto katastrofy a návrhom Komisie a Európskeho parlamentu na posilnenie kapacít civilnej ochrany Spoločenstva a aby navrhlo prijatie právnych nástrojov do konca roka 2006 a splnilo tak mandát Európskej rady z 15. a 16. júna 2006; 13. dôrazne vyzýva Komisiu, aby vytvorila program výmeny skúseností získaných pri používaní nových technológií zameraných na kontrolu a nadväzné opatrenia v súvislosti s hrozbami a následkami lesných požiarov a aby vypracovala európsky postup schvaľovania kvalifikácií technického personálu s cieľom zlepšiť jeho odbornosť; 14. obáva sa, že ciele nariadenia Forest Focus v oblasti prevencie neboli dosiahnuté: poznamenáva, že počet požiarov a vypálených oblastí od nadobudnutia jeho účinnosti neklesol, ale naopak narástol; vyzýva Komisiu, aby do správy, ktorú predloží do konca roka 2006, zaradila konkrétne návrhy na riešenie týchto problémov; 15. konštatuje, že napriek skutočnosti, že systém EFFIS úspešne harmonizuje údaje o požiaroch v členských štátoch a poskytuje aktuálne informácie o prírodných rizikových faktoroch, neumožňuje vyšetrovanie ľudského činiteľa, nešpecifikuje sociálno-ekonomické rizikové faktory a nevyhodnocuje následky požiarov; vyzýva Komisiu, aby predložila návrh na doplnenie ďalších údajov do tohto systému s cieľom umožniť nápravu týchto nedostatkov; 16. dôrazne vyzýva Komisiu, aby v rámci akčného plánu pre biomasu predložila konkrétne návrhy pre juhoeurópske lesy v súvislosti s využívaním lesnej biomasy na energetické účely, čo bude znamenať nový zdroj príjmov pre vlastníkov a zároveň prínos k lepšiemu hospodáreniu s lesmi; 17. vyzýva Komisiu, aby v novom Akčnom pláne EÚ pre trvalo udržateľné lesné hospodárenie zintenzívnila európsku politiku lesného hospodárstva a vo väčšej miere dávala prednosť mnohopočetným funkciám európskeho poľnohospodárstva v úsilí o dosiahnutie dvoch cieľov: zachovať a poskytovať zamestnanie vidieckemu obyvateľstvu a výrazne zvýšiť počet zalesnených plôch; žiada tiež, aby sa prijali podporné opatrenia na prevenciu požiarov v lesnom hospodárstve, ktoré by majiteľom a ich organizáciám pomohli vykonávať činnosti, ako je orezávanie korún stromov, nekomerčné prerezávanie stromov, presekávanie, odstraňovanie lesnej biomasy, vytváranie kontrolných línií a protipožiarnych pásov, budovanie lesných ciest a zadržiavanie vody; 18. vyzýva Komisiu, aby predložila oznámenie, na základe ktorého si spoločnosť uvedomí hodnotu našich lesov, ich zdrojov a výhod starostlivosti o ich zachovanie a ktoré podporí zapojenie občianskej spoločnosti prostredníctvom organizovanej dobrovoľníckej práce alebo iných programov, napríklad zapojením združení na ochranu lesov a prírodných oblastí; 19. vyzýva členské štáty, aby sprísnili tresty za trestné činy poškodzovania životného prostredia, najmä za zakladanie lesných požiarov, a je presvedčený, že rýchle a účinné vyšetrovanie, ktoré stanoví zodpovednosť a po ktorom bude nasledovať primeraný postih, by bolo odradzujúcim faktorom nedbanlivého a úmyselného trestného správania; 20. pripomína svoju výzvu, aby Komisia predložila konkrétne návrhy smernice na boj proti požiarom a suchám v Únii s cieľom zlepšiť koordináciu politík členských štátov a optimalizovať existujúce nástroje Spoločenstva; 21. vyzýva Komisiu, aby uskutočnila podrobnú analýzu následkov a dosahu prírodných katastrof, najmä katastrof postihujúcich lesy v Únii, vrátane vplyvu siete Natura 2000 a aby predložila návrhy na rozvoj politiky Spoločenstva v oblasti kontroly lesných požiarov a na spoločný protokol o prevencii týchto požiarov a boji proti nim; 22. je zástancom stratégie Spoločenstva pre koordináciu protipožiarnych opatrení v rámci nariadenia o rozvoji vidieka; žiada politiku opätovného zalesňovania založenú na rešpektovaní bioklimatických a environmentálnych osobitostí, v rámci ktorej by sa využívali variety, ktoré sú schopné výraznejšie odolávať požiarom a suchu a sú lepšie prispôsobené podnebiu; 23. vyzýva Komisiu, aby ako súčasť vykonávacích pravidiel pre nový Európsky poľnohospodársky fond na rozvoj vidieka (EPFRV) znovu zaviedla výpomoc pre poľnohospodárov určenú na vytváranie a udržiavanie protipožiarnych priesekov; 24. zastáva názor, že by sa mali bezodkladne presadzovať a podporovať dobrovoľnícke aktivity civilnej ochrany vrátane základných cvičných aktivít a zariadení, ktoré môžu využívať pokročilé technológie, keďže predstavujú jeden z hlavných zdrojov, ktoré majú členské štáty k dispozícii pri riešení núdzových situácií vyplývajúcich z prírodných katastrof; 25. vyjadruje poľutovanie nad tým, že Rusko počas nedávnych lesných požiarov nevyužilo spoluprácu so susednými krajinami; vyzýva Komisiu, aby túto otázku nastolila v rámci Dohody o partnerstve a spolupráci medzi EÚ a Ruskom; 26. vyzýva predsedníctvo, aby povolilo vyslanie delegácie do najviac postihnutých oblastí ešte pred konaním verejného vypočutia naplánovaného na október 2006, na ktorom sa bude posudzovať Barnierova správa; 27. poveruje svojho predsedu, aby toto uznesenie postúpil Rade, Komisii, vládam členských štátov a regionálnym orgánom postihnutým požiarmi a povodňami. [1] Prijaté texty, P6_TA(2006)0019. [2] Ú. v. EÚ C 272 E, 13.11.2003, s. 471. [3] Ú. v. EÚ C 33 E, 9.2.2006, s. 599. [4] Ú. v. EÚ C 92 E, 20.4.2006, s. 414. [5] Ú. v. EÚ C 193 E, 17.8.2006, s. 322. [6] Prijaté texty, P6_TA(2006)0222. [7] Prijaté texty, P6_TA(2006)0223. [8] Prijaté texty, P6_TA(2006)0224. [9] Ú. v. EÚ L 324, 11.12.2003, s. 1. [10] Prijaté texty, P6_TA(2006)0068. [11] Ú. v. EÚ C 157 E, 6.7.2006, s. 451. [12] Prijaté texty, P6_TA(2006)0218. [13] Prijaté texty, P6_TA(2006)0272. --------------------------------------------------